text: [{"text_idx": "#000004", "text": "Hidhattoonni mootummaa Emreetiin deeggaraman kanneen naannawa kibba biyyattii Yaman irraa fottoqsuuf lolaa jiran, Khamiisa har\u2019aa magaalaa Adan tan mootummaan biyyattii beekkamtii UN qabu keessa qubatee ture guututti too\u2019atanii jiru. Ganama har\u2019aa loltoonni mootummaa Yaman magaalaa Adan tan buufata doonii qabdu hidhattoota irraa ittisuuf kan falmataa turan yoo tahu, haleellaa xiyyaaraan raawwatameen yoo xiqqaate loltoonni mootummaa 30 ol kan ajjeefaman tahuu odeeyfannoon ni addeessa."}, {"text_idx": "#000005", "text": "Dubbi himaan hidhattoota Emreetiin deeggaramanii kan mana maree ce\u2019umsaa Yaman Kibbaa jedhamuun beekamuu Heeyitam Nizaar, \u201cmagaalaa Adanii fi naannawa isii guututti too\u2019annee jirra\u201djechuun AFP\u2019tti hime."}, {"text_idx": "#000006", "text": "Mootummaan Yaman kan Sa\u2019uudiin deeggaramu finciltoota Huusiitiin Sana\u2019aa keessaa eega ari\u2019amee booda Adan keessa qubatee ture. Haata\u2019u malee finciltoonni gama kibbaa August 10 magaalattii mootummaa harkaa baasuun kan qabatan yoo tahu, Arba\u2019aa kaleessaa garuu magaalaan Adan too\u2019annaa mootummaa jalatti deebi\u2019uu ibsamee ture."}, {"text_idx": "#000007", "text": "Sa\u2019uudii fi Emreets gama tokkoon, mootummaa Yaman waliin tahuun garee Huusii Kaaba biyyattii too\u2019ate kan rukutaa jiran yoo tahu, gama birootiin ammoo Emreets Kibba biyyattii keessatti finciltoota deeggaruun, mootummaa biyyattii beekamtii UN qabu kana Adan keessaa buqqisaa jirti. Haalli Yaman keessatti wal xaxaa ta\u2019aa dhufe kun Sa\u2019uudii fi Emreet jidduttis wal shakkii guddaa kan uume tahuus odeeyfannoon ni mul\u2019isa."}]